144
ፆሳይ ታዉ ሚፃ
ዳዊታ ማዝሙረ
1 ጎዳይ፥ ታ ዛላይ፥ ጋላተቶ!
ታ ኩሽያ ኦላ ታማርሴስ፤
ታ ብራታ ቶራስ ጊግሴስ።
2 እ ታ ሲቆ ፆሳነ ታ ቆሰታ አትያ በሰ፤
ታ ሚፃነ ታና አሸይሳ።
ታ ጎንዳለነ ታኒ ባቃታዳ አትያ በሰ፤
እ ካዎተꬃት ታዉ ሃረታና መላ ኦꬅስ።
3 ጎዳዉ፥ ኔኒ እያዉ ቆፓናዉ አስ አይቤ?
ነ ዎዛናን እያዉ በሰ እማናዉ አሳ ናእ አይቤ?
4 አስ እስ ቶሆ ጫርክያ ጫርኮ መላ፤
እያ ጋላሳት አꬍያ ኩያ መላ።
5 ጎዳዉ፥ ሳሉዋ ጳልቃዳ ዱገ ዎꬋ!
ደረታ ቦቻ፤ ኤንቲ ጩዮ!
6 ዎልአንꬅ የዳዳ ነ ሞርከታ ላላ፤
ነ ዶንግያ ዪሻን ዱካዳ ኤንታ የደꬃ።
7 ቦላራ ነ ኩሽያ የዳዳ፥
ታና ዎልቃማ ሃꬃፈ ጎቻዳ ከሳ፤
አላጋ አሳታ ኩሸፐ ታና ዎስሳ።
8 ኤንቲ ቱማ ሃሳይድ ኤሮኮና፤
ባንታ ኡሻቻ ኩሽያ ደንꬅድ
ዎርዶን ጫቆሶና።
9 ፆሳዉ ታኒ ነዉ ኦራꬃ ማዝሙረ የፃና፤
ታሙ ሻያን ዋፀትዳ ዲꬃን የፃና።
10 ካዎታስ ፆኖ እማሳ፤
ነ አይልያ ዳዊታ አሻሳ።
11 ታና ኢታ ማሻፈ አሻ፤
አላጋ አሳታ ኩሸፐ ታና ዎስሳ።
ኤንታ ዶናይ ዎርዶን፥
ኤንታ ኡሻቻ ኩሸይ ጭሞን ኩምስ።
12 ኑ አደ ናይት ባንታ ናአተꬃን፥
ሎኦ ድጭያ ምꬃ መላ ግዶ።
ኑ ማጫ ናይት ካዎ ጋꬎ አሌቅሳናዉ፥
ኦሰትዳ ቱቀ መላ ግዶ።
13 ኑ ሻለት ዱማ ዱማ ካꬃ ቆሞን ኩሞ፤
ሄመትያ በሳን ደእያ ኑ ዶርሳት
ሙኩላንነ ታሙ ሙኩላን የሎ።
14 ኑ ሚዛት ብራይሶ፤
አዉጫዮና የለትድ ዳሮ፤
ኑ ኦገታን ዋሶይ ስኤቶፎ።
15 ሀ አንጆት ጋክያ አሳት ቱማ አንጀትዳይሳታ፤
ፆሳይ ኤንታዉ ጎዳ ግድዳ አሳት አንጀትዳይሳታ።