28
ፆሳይ ታዉ ጎንዳለነ ዎልቃ
ዳዊታ ማዝሙረ
1 አቤት ጎዳዉ፥ ታ ዛላዉ፥
ታ ነና ፄጋይስ፤
ነ ታዉ ስእ ጎፓ።
ነ ስእ ጊኮ፥
ታ ዱፎ ገልዳ አስ ግዳይስ።
2 ማደ ኮያዳ ታ ዋስያ ዎደ፤
ኡባፈ ጌሻ ዱንካንያኮ፥
ታ ኩሽያ ምጭያ ዎደ ታ ዎሳ ስአ።
3 ኢታ ኦꬅያ ኢታ አሳታራ ታና ጋꬃዳ ኦይኮፋ፤
ኤንቲ ባንታ ዎዛናን ገነ ቆፕሸ፥
ባንታ ዶናን ሳሮተꬅ ሃሳዮሶና።
4 ኤንታ ኦሱዋዳ ኤንታ ሴራ፤
ኤንታ ኢታተꬃዳ ኤንታዉ ቃንፃ።
ኤንታ ኩሸ ኦሱዋዳ ኤንታ ፕርዳ፤
ኤንታዉ በሲያ ኢታ ኤንታዉ ዛራ።
5 ኤንቲ ጎዳ ኦሱዋነ እያ ኩሸ መꬉዋስ፥
በሰ እሞና ግሾ ጎዳይ ኤንታ ላላና፤
ዛሪድ ኤንታ ኬፀና።
6 ታ ዎሳ ስእዳ ግሾ
ጎዳይ ጋላተቶ።
7 ጎዳይ ታዉ ዎልቃነ ጎንዳለ፤
ታ ዎዛናይ እያን አማነቴስ፤
ታ እያን ማደታስ።
ታ ዎዛናይ እያን ኡፋይቴስ፤
ታ እያ ማዝሙረን ሳባና።
8 ጎዳይ ባ አሳስ ዎልቃ፤
ባ ዶርድ ካዋ አሽያ ሚፃ።
9 ጎዳዉ፥ ነ አሳ አሻ፤
ነባ ግድዳይሳታ አንጃ።
ኤንታ ሄመይ ነና ግዳ፤
ኤንታ መርናዉ ቶካ።