20
ዳዊቲ ራባ ኦልድ ኦይክስ
(2 ሳሜ 12:26-31)
1 ላይꬃ ላመን ካዎት ኦላስ ከይያ ዎደ እዮኣብ ኦላንቾታ ካለꬅድ አሞነ ቢታ ኦልድ ራባ ካታማ ኦይክስ። ሽን ዳዊቲ የሩሳላመን አትስ፤ እዮኣብ ራባ ካታማ ኦልድ ꬋይስስ። 2 ሄሳፈ ጉየ ዳዊቲ ይድ ኤንታ ካዋ ዎርቃ ካላቻ እያ ሁጰፐ ኤክስ። ካላቻ ዴፆይ ሀስታማነ ኦይዱ ክሎ ግራመ ግድስ፤ እያ ግዶን አልኦ ሹች ደኤስ። ሄ ካላቻ ኤክድ ዳዊቲ ባ ሁጰን ዎꬅስ። ቃስ ዳዊቲ ሄ ካታማፐ ዳሮ ድኦ ድእስ። 3 ካታማን ደእያ አሳ ከስድ ማጋዘን፥ ኮንተንነ ካልታን ኦስስስ። አሞነን ደእያ አሳ ኡባ ሄሳዳ ኦስስስ። ሄሳፈ ጉየ፥ ዳዊቲነ እያ አሳ ኡባይ የሩሳላመ ስምስ።
ፍልስፄመታራ ኦለትዳ ኦላ
(2 ሳሜ 21:15-22)
4 ሄሳፈ ጉየ፥ ፍልስፄመራ ገዘራን ኦል ደንድን፥ ኩሳታ አደይ ሳባክ፥ ራፋይመ ያራ ግድዳ ስፋያ ዎꬍስ። ያትን፥ ፍልስፄመት ፆነትዶሶና።
5 ፍልስፄመታራ ደንድዳ ሀራ ኦላን ቃስ ያእራ ናአይ ኤልያን፥ ቶራ ቶማይ ዋንዳራሸ መላ ግድዳ፥ ጌተ አድያ ጎልያዳ እሻ፥ ላህማ ዎꬍስ።
6 ቃስ ሀራ ኦል ጌተን ደንድስ። ሄ በሳን እስ ዎጋ አዱሳ አደይ ደኤስ። ሄ አድያስ እስ እስ ኩሽያንነ እስ እስ ቶሁዋን ኡሱፑን፥ ዎል ቦላ ላታማነ ኦይዱ ብራት ደኦሶና። እካ ራፋ ያራ። 7 ሄ ኡራይ እስራኤለታራ ቄለትዳ ዎደ ዳዊታ እሻ ሳምአ ናአይ ዮናታን እያ ዎꬍስ። 8 ሀይሳቲ ጌተን ደእያ ራፋ ያራታ፤ ኤንቲ ዳዊቲ ኩሸንነ እያ አሳ ኩሸን ሀይቅዶሶና።