እያሱ ማፃፋ
ጋꬃ ቆፋ
እያሱ ማፃፋይ፥ እቻሹ ሙሰ ማፃፋታ ካልድ ፃፈትዳ ማፃፋ። እስራኤለ አሳይ ሙሰ በሳን ሹመትዳ እያሱይ ካለꬅን፥ ኦላ ፆንድ፥ ካናነ ቢታ ዋት ኦይክዳኮ ኦድያ ታርከ። ሀ ማፃፋይ ሱንትዳይ፥ እስራኤለ አሳ ካለꬃና መላ ሙሰ በሳን ሹመትዳ እያሱ ሱንꬃና።
እያሱ ማፃፋይ ፃፈትዳ ዋና ጋሶይ፥ ፆሳይ እስራኤለ አሳስ ካናነ ቢታ እማና ግድ ጫቅዳ ጫቁዋ ፖልዳ፥ አማንꬅያ ፆስ ግደይሳ በሳናሳ (23:14)። እስራኤለ አሳይ ሀእካ ዮርዳኖሰ ሻፋፐ ዉሎሀ ባጋን ደእያ ሞአበ ደንባን ዱንካንድ ደኦሶና (ዛረ 34:1)። እያሱ ማፃፋይ ሄꬑ ክፍለታን ሻከቴስ።
1. ፆሳ ኪታን፥ እያሱይ ሙሰ በሳን ሹመተꬃነ እስራኤለ አሳይ ካናነ ገላናዉ ጊገተꬃ (1:1—5:15) ኦዴስ። ፆሳይ እያሱኮ፥ “ህንተ ቶሆይ የꬍያ በሲ ኡባ ህንተዉ እማስ” ያግስ።
2. እስራኤለ አሳይ ፆሰ ኪተትድ፥ ሚፃን ተቀትዳ ቢታ፥ ድረትዳ ካታማታነ ዳንጨትዳ ኦላንቾታ ቦላ ዋንድ ፆኖ ደምዳኮ ኦዴስ (6:1—13:7)
3. እያሱይ ታማነ ናምኡ እስራኤለ ኮቻታስ ቢታ ግሹዋ፥ ካለባስ ላታ ቢታ እሙዋ፥ ባቃትድ አትያ ካታማታነ ሌወታስ እምዳ ካታማታ ፓድድ ኦድያ ክፍለ (13:1—22:34)።
ማፃፋይ ባ ቆፋ፥ እያሱይ ሻከታና ዎይኮ ሀይቃና ሀንሸ ኦደትዳ ኦዳን ፃፄስ። ዉርሰꬃን፥ ማፃፋይ እያሱነ አላዛራ ሀይቁዋ በስድ ቃቼስ። ሀ ማፃፋ ቁልፐ ፅቅሰይ (24:15) ቦላ፥ “ህንተ ጎይናና ፆሳ ሀች ዶርተ። ሽን ታኒ፥ ታ ሶ አሳራ ኑ ጎዳ ጎይናና” ግያ ክፍልያ።
ማፃፋ አይፈ ቆፋታ
ዮርዳኖሰ ፕነꬅነ እያርኮ ኦይከተꬅ (1:1—6:27)
እያሱይ ሙሰ በሳን ሹመትስ (1:1-18)
ናምኡ ዎችያ አሳት እያርኮ ቡሳ (2:1-24)
ዮርዳኖሰ ፕነꬅነ ቆፍሶ ሹቻታ (3:1—5:1)
ኦራꬃ የለተꬃይ ቃፃረትስ (5:2-15)
እያርኮነ ጋየ ካታማታ (6:1—8:29)
እስራኤለ አሳይ ካናነ ቢታ ኦይከꬃ (8:30—12:24)
እስራኤለ አሳይ ኦይክቦና ቢታ (13:1-7)
ዮርዳኖሰፐ ዶሎሀ ባጋን ደእያ ቢታ (13:8-33)
ዮርዳኖሰፐ ዉሎሀ ባጋን ደእያ ቢታ (14:1—19:51)
ቆሰትድ አትያ ካታማታ (20:1-9)
ሌወታስ እመትዳ ካታማታ (21:1-45)
ዶሎሀፐ ይዳ ኮቻት ባንታ ቢታ ስሙዋ (22:1-34)
እያሱ ዉርሰꬃ ኦዳነ ሀይቁዋ (23:1—24:33)
1
ፆሳይ እያሱ ኪትስ
1 ጎዳ አይለይ ሙሰይ ሀይቅዳፐ ጉየ፥ ጎዳይ ሙሰ ማድያ ናወ ናኣ እያሱ፥ ሀይሳዳ ያግስ፤ 2 “ታ አይለይ፥ ሙሰይ ሀይቅስ። ሄሳ ግሾ፥ ኔራነ ሀ አሳ ኡባይ ደንድድ፥ ታኒ እስራኤለ አሳስ እማናዉ ደእያ ቢታ ገላናዉ፥ ዮርዳኖሰ ሻፋ ፕንተ። 3 ታኒ ሙሰስ ኦድዳይሳዳ፥ ህንተ ቶሆይ የꬍያሶ ኡባ ህንተዉ እማስ። 4 ህንተ ዛዋይ ዱገሀ ነገበ መላ ቢታፈ ደንድድ፥ ፑደሀን ደእያ ልባኖሰ ዙማ ጋካናሳ። ቃስ ዶሎሃ ባጋን ደእያ ኤፍራፂሳ ዎጋ ሻፋፐ ደንድድ፥ ህተታ ቢታ ኡባ ኤክድ ዉሎሀ ባጋን ደእያ መደትራነ አባ ጋካናሳ። 5 እያሱ፥ ነ ላይꬃ ኡባን ኦንካ ኔራ ኤቀታናዉ ዳንዳኤና። ታኒ ሙሰራ ግድዳይሳዳ፥ ኔራካ ግዳና። ታኒ ነና የግከ፤ አግከ። 6 አይኮይ ባዋ ምና። ታኒ ኤንታ ማይዛታስ እማና ጋዳ ጫቅዳ ቢታ ኔን ሀ አሳ ላትሳና። 7 አይኮይ ባዋ ምና። ታ አይለይ ሙሰይ ነዉ እምዳ ህግያ ኡባ ምንꬃዳ ናጋ። ኔን ብያ በሳ ኡባን ነዉ እንጀታና መላ እያፐ ኡሻች ዎይኮ ሀድርስ ጎፓ። 8 ሀ ህገ ማፃፋይ ነ ዶናፐ ሻከቶፎ። እያን ፃፈትዳባ ኡባ ምንꬃዳ ናጋናዉ ጋላስነ ቃማ እያ ቆፓ። ሄሳ ነ ኦꬅኮ፥ ነዉ ኡባባይ እንጀታናነ ፖለታና። 9 ነ ብያ በሳ ኡባን ታኒ ጎዳይ ነ ፆሳይ ኔራ ደእያ ግሾ፥ ባቦፋ፤ ህርጎፋ፤ ያጋዳ ነዉ ኦዳይስ” ያግስ።
10 ሄሳፈ ጉየ፥ እያሱይ ደርያ ሀላቃታ ሀይሳዳ ያግስ፤ 11 “አሳይ ዱንካንድ ደእያ ጉታ ብድ፥ ሄꬑ ጋላሳ ጋርሳን፥ ‘ጎዳይ፥ ህንተ ፆሳይ፥ ህንተዉ እምያ ቢታ ላታናዉ ዮርዳኖሰ ሻፋ ፕንያ ግሾ፥ ህንተዉ ሽንቀ ጊግስተ’ ያግድ ደርያስ ኦድተ” ያግስ።
12 እያሱይ፥ ሮቤላነ ጋዳ ኮቻታ ቃስ ምናሰ ኮቻታፐ ባጋ ሀይሳዳ ያግስ፤ 13 “ጎዳይ፥ ህንተ ፆሳይ፥ ህንተና ሸምፕሳና፥ ሀ ቢታ ህንተዉ እማና ያግድ፥ ጎዳ አይለይ ሙሰይ ኦድዳይሳ ቆፕተ። 14 ህንተ ማቸት፥ ህንተ ናይትነ ህንተ መሄይ ዮርዳኖሰ ሻፋፐ ሀፍንꬃን ሙሰይ ህንተዉ እምዳ ቢታን ደእሾና። ሽን ህንተ ኦላንቾት ባንታ ኦላ ሚሽያ ኦይክድ፥ ህንተ አሳፐ ስንꬃትድ፥ ኦለታናዉ ዮርዳኖሰ ሻፋ ፕኖና። 15 ጎዳይ ህንተና ሸምፕስዳይሳዳ፥ ኤንታካ ሸምፕሳና ጋካናዉነ ጎዳይ ህንተ ፆሳይ ኤንታዉ እምያ ቢታ ኤንቲ ላታና ጋካናዉ፥ ኤንታ ማድተ፤ ኦለትተ። ያትድ፥ ስም ይድ፥ ዮርዳኖሰ ሻፋፐ ሀፍንꬃን ዶሎሀ ባጋን፥ ጎዳ አይለይ ሙሰይ እምዳ ህንተ ቡዞ ቢታን ደእተ” ያግስ።
16 ኤንቲ ዛሪድ እያሱኮ፥ “ነ ኑና ኪትዳ ኡባ ኑኒ ኦꬃና፤ ነ ኪትያሶ ኡባ ባና። 17 ኑኒ ሙሰስ ኡባባን ኪተትዳይሳዳ፥ ነዉካ ኪተታና። ጎዳይ፥ ነ ፆሳይ ሙሰራ ግድዳይሳዳ፥ ኔራካ ግዶ። 18 ኔራ ኤቀተይነ ነ ኪታ እፅያ ኦንካ ደእኮ፥ ሀይቆ። ግዶሽን ኔን ምና” ያግዶሶና።